
ABSTRACT 


STRUCTURE AND DEVELOPMENT OF THE UNIFACIAL LEAF OF TRITO- 
NIA AND RELATED GENERA 


External morphological and anatomical studies of the leaves of several species of 
Tritonia (fam. Iridaceae) and species of the related genera Crocosmia, Chasmanthe, 
Ixia and Zygotritonia showed that most have the medianly flattened, ensiform unifa- 
cial leaf which is typical of the Ixioideae. In Tritonia crispa, T. lancea and T. cooperi 
aberrant variations of this leaf type occur in which the lamina is formed by two or 
four longitudinal flanges developing secondarily from the abaxial side of the primor- 
dium. The leaf of /xia differs in the presence of a strand of sclerenchyma in the leaf 
margins. The leaf of Zygotritonia differs to such an extent that it is doubtful whether 
this genus is closely related to the other genera. Leaf development was examined in 
four species, and the sympodial and monopodial theories on the origin of the unifa- 
cial leaf are briefly discussed. 


UITTREKSEL 


’n Uitwendig-morfologiese en anatomiese ondersoek van die blare van verskeie 
Tritonia-spesies (fam. Iridaceae) en enkele spesies van die naverwante genera Cro- 
cosmia, Chasmanthe, Ixia en Zygotritonia toon dat die meeste die tipiese mediaan- 
afgeplatte ensiforme unifasiale blaar van die Ixioideae het. By drie spesies, t.w. Tri- 
tonia cooperi, T. crispa en T. lancea, kom afwykende variasies van hierdie blaartipe 
voor, waar die lamina uit twee of vier lengteriwwe bestaan wat sekondêre uit- 
groeisels is van die abaksiale kant. Die blare van /xia verskil in die aanwesigheid van 
sklerenchiemstringe in die blaarrande. Die blaar van Zygotritonia verskil anatomies 
soveel van die ander dat dit twyfelagtig is of hierdie genus wel na verwant Is. Die 
blaarontwikkeling van vier spesies is ondersoek en die simpodiale en monopodiale 
teorieé oor die unifasiale blaarontwikkeling word kortliks bespreek. 


INLEIDING 

Tydens ’n sistematiese hersiening van die genus Tritonia is interessante 
variasies van die swaardvormige (ensiforme) unifasiale blaar, soos tipies vir 
die subfamilie Ixioideae van die Iridaceae, by een seksie van Tritonia 
gevind. Aangesien die blaaranatomie van slegs `n paar Tritonia-spesies 

voorheen ondersoek is (Napp-Zinn, 1973, 1974), is `n uitgebreide ondersoek 
van `n groot aantal Tritonia-spesies gedoen om `n totale oorsig van die ana- 
tomiese blaarkenmerke van die genus te verkry. Ook is die blare van enkele 
naverwante genera ondersoek om vas te stel in hoeverre hulle van Tritonia 
verskil, en of die blare enige bruikbare kenmerke kan verskaf om die genera 
te onderskei. 

`n Ondersoek van die blaarontwikkeling is ook gedoen om uitsluitsel te 
probeer kry tussen die twee teorieë oor die ontogenie van die unifasiale 
blaar. 


MATERIAAL EN METODE 


Die volgende Tritonia-spesies is ondersoek, verteenwoordigend van al 
vyf seksies van die genus. 

Uit seksie Tritonia: T. sgualida, T. deusta, T. dubia; uit seksie Pectina- 
tae*: Al vier spesies, naamlik T. crispa, T. lancea, T. cooperi en T. tugwel- 
liae; uit die monotipiese seksie Teretifoliae*: T. kamisbergensis, uit seksie 
Subcallosae*: T. bakeri, T. flabellifolia, T. lineata, T. rubrolucens; en uit 
seksie Montbretia: T. karooica*, T. securigera, T. laxifolia, T. florentiae, T. 
watermeyeri, T. marlothii*. 

Seksies en spesies wat met `n asterisk aangedui is, is nuut en sal in `n 
volgende artikel beskryf word. 

Die volgende spesies uit naverwante genera is ondersoek: Crocosmia au- 
rea, C. paniculata, Chasmanthe aethiopica, Ixia scillaris, I. monadelpha, 
Zygotritonia nyassana. 

Die plante is in die vorige jaar uit hul natuurlike groeiplekke versamel en 
in `n Stellenbosch-tuin oorgeplant. In enkele gevalle waar geen vars mate- 
riaal verkry kon word nie, is van herbarium-materiaal gebruik gemaak. 

Slegs vryhandsneë is gebruik vir die anatomiese bou van die volwasse 
blare. Dwarssneë deur die blaarskede, blaardeel tussen die skede en die 
lamina, en min of meer middelhoogte van die lamina is met die gewone 
histochemiese reagense behandel. Die blaarontwikkeling van T. deusta, T. 
laxifolia, T. cooperi en T. crispa is ondersoek deur middel van disseksies 
onder die ontleedmikroskoop met vergrotings van tot vyftigmaal en mikro- 
toomsneë 10 um dik en gekleur met Heidenhain se hematoksilien. Die teke- 
ninge is met behulp van ’n tekenbuis gedoen. 


ONDERSOEK EN BESPREKING 
TRITONIA: MORFOLOGIE 
By al die ondersoekte spesies is die blare rydend en gewoonlik distieg 


gerangskik. Die meeste blare is grondstandig, vasgeheg aan die hoër knope 
van die knol. Die onderste gedeeltes van die blaarskedes is geslote en vorm 

die knoltunicae. Effens hoër-op is die blaarskedes oop en bifasiaal. Nog 
hoér-op gaan hulle geleidelik oor tot die unifasiale lamina. Behalwe vir drie 
spesies van die seksie Pectinatae is die lamina mediaan afgeplat en swaard- 
vormig (ensiform), soos tipies vir die sub-familie Ixioideae (Fig. 1 a-c)—die 
sogenaamde ““Schwertblätter” (Troll, 1939). Die lamina besit talryke paral- 
lelle are in pare teenoor mekaar geleë. In die middel is `n groter aarpaar, 
die sogenaamde sekondêre middelnerf (Troll, 1939) of pseudo-middelaar 
(Napp-Zinn, 1974) wat homoloog is met twee laterale are van `n bifasiale 
blaar. Die twee rande van die lamina is eenders, hoewel die rand verste van 
die as, dit wil sê die abaksiale rand (md in Fig. 1 b, c), gelyk is aan die 
middel van die bifasiale blaar en die rand naaste aan die as die twee rande 
van die bifasiale blaar voorstel (mv in Fig. 1 c). 

Hoër op die stingel kom enkele stingelblare voor wat kleiner is as die 
basale blare. Hulle is grotendeels bifasiaal, behalwe vir `n langer of korter 
unifasiale voorloperspits aan die top (vgl. Troll, 1939). 

Die katafils wat vóór die loofblare rondom die groeipunt op die knol 
ontwikkel, is ook grotendeels bifasiaal. Hulle is efemeer by Tritonia en ver- 
gaan gewoonlik nadat hulle hul funksie, naamlik die beskerming van die 
groeipunt en later die spruitende loofblare, verrig het. 

By die volgende drie Tritonia-spesies kom variasies van die tipiese 

swaardvormige unifasiale blaar voor: 
(i) T. cooperi. Die lamina besit vier oorlangs verlopende vleuels en is H- 
vormig in dwarssnee (Fig. 2 d), met die dwarsbalkie van die H in die 
mediane lyn, en twee vleuels en 'n breë groef aan elke kant van die 
mediaan. In die mediane lyn halfpad tussen die twee adaksiale vleuels het 
die rande van die bifasiale blaarskede laer-af verdwyn (Fig. 2 b-d). Die vier 
vleuels is laterale uitgroeisels van die abaksiale blaaroppervlakte. Hulle 
word hier die latero-ventrale (naaste aan die as) en latero-dorsale (verste 
weg) genoem (lv en Id in Fig. 2 d). 

Soortgelyke H-vormige unifasiale blare is ook by Romulea hirta en R. 
tetragona gevind (De Vos, 1970). Hierdie blare verskil egter van dié van 
Gladiolus tristis waar twee vleuels in die mediaane lyn lê en twee lateraal 
(Arber, 1925). ; 

Die lamina van die volgende twee spesies is herleibaar van die H- 
vormige blaartipe van T. cooperi. ae 
(ii) T. crispa. Uitwendig lyk die blaar na 'n tipiese swaardvormige unifasiale 
blaar (Fig. 3 d). Trouens, die abaksiale helfte daarvan lyk asof dit homoloog 
kan wees met die mediane abaksiale helfte van T. cooperi, behalwe dat die 
are in `n enkele ry voorkom en nie in opponerende pare nie. Ondersoek 
toon egter dat hierdie vleuel nie werklik mediaan aangelê is nie, maar n 
uitgroeisel langs die mediane lyn is (Fig. 3 b). Dit is homoloog met die 
regter latero-dorsale vleuel van T. cooperi, hoewel dit effens nader aan die 

mediane lyn van die blaar geleë is (Fig. 3 b). Die blaarhelfte naaste aan die 
as (lv in Fig. 3 c) is ook `n nuwe interkalêre ontwikkeling en stel nie die twee 
rande van die blaarskede voor nie. Die laasgenoemde het laer af, waar die 
lamina begin, verdwyn (Fig. 3 b, c), soos by T. cooperi. Hierdie blaarhelfte 
is homoloog met die regter latero-ventrale vleuel van T. cooperi. 

(iti) T. lancea. Die lansetvormige lamina lyk ook uitwendig na die swaard- 
vormige radiaal-afgeplatte lamina van die Ixioideae, behalwe dat die rande 
daarvan omgerol is na een sy (Fig. 4 e), en dat die blaar tot 'n smal blaar- 
steelagtige gedeelte vernou is tussen die skede en die lamina. (Fig. 4 c). Die 
“blaarsteel” is dus ook unifasiaal met `n oppervlakte grootliks homoloog 
met die abaksiale epidermis van die blaarskede (Fig. 4 b, c). Op `n hoogte 
waar die rande van die skede nog onderskeibaar is, is twee uitgroeisels aan 
die een kant van die ‘‘blaarsteel” te sien (Fig. 4 b, c). Hoér-op verbreed 
hulle geleidelik en ontwikkel tot die lansetvormige lamina met sy omgerolde 
rande en sterk pseudo-middelaar (Fig. 4 d, e). Hierdie lamina is dus ook, 
net soos dié van T. crispa, homoloog met die twee vleuels aan die regter 
kant van die blaar van T. cooperi. 


ANATOMIE 


Die lamina van die swaardvormige unifasiale blare is, soos te verwagte, 
isobilateraal wat betref die epidermis. mesofil en vaatweefsel. 

By T. cooperi, T. crispa en T. lancea egter is slegs die middelstuk van 
die lamina, wat die pseudo-middelaar bevat, isobilateraal. Die vleuels van 
die eersgenoemde soort en die blaarhelftes van die ander twee soorte verskil 
aan hul twee kante in epidermissel-grootte. huidmondjie-getalle en die posisie 
van die vaatbundels. Daar kan selfs met die blote oog gesien word dat die 
twee kante van die blare van T. crispa en T. lancea nie eenders is nie, weens 
'n verskil in die intensiteit van die groen kleur. 

Epidermis. Hierdie selle is betreklik groot en dunwandig en is eenders 
aan die twee kante van die lamina behalwe by die drie bogenoemde spesies: 
by T. cooperi is hulle groter in die twee groewe van die lamina en het hulle 
dáár dunner wande as elders op die blaar; by T. lancea is die selle effens 
breër aan die kant weg van die verdwynende blaarskede en kom hier, asook 


Fic. 1-4. 

Tritonia-spesies, dwarssneë deur volwasse blare. — 
Fig. 1, T. securigera: 1 a, blaarskede; 1 b. `n hoogte tussen blaarskede en eat 8. 
lamina. Fig. 2, T. cooperi: 2 a, blaarskede: 2 b. 2 c, twee hoogtes tussen skede en 
lamina; 2 d, lamina. Fig. 3. T. crispa: 3 a. blaarskede. 3 b. 3 c. twee a es 
skede en lamina; 2 d, lamina. Fig. 4. T. lancea: 4 a. blaarskede: 4 b-4 d, drie hoogtes 
tussen skede en lamina; 4 c, “blaarsteel”™; 4 e, lamina. 
de, versterkte epidermis van blaarrand: Id. latero-dor 
vleuel, md, mediaan-dorsale kant: mv. mediaan-ventra 
sk, verdwynende blaarskede. Slegs die groot are word getoon; swar 


sale vleuel; lv. latero-ventrale 
le kant: ps. pseudo-middelaar; 
t, sklerenchiem. 

by T. crispa, meer huidmondjies voor as aan die ander kant (ca. 15-17 
teenoor 11-12 huidmondjies per 0,05 mm”). Die blare van hierdie drie spe- 
sies is in staat om tydens waterskaarste effens toe te rol, sodat die kante 
met die dunner selwande en groter getalle huidmondjies tot ’n mate be- 
skerm is. 

By die seksie Tritonia en die meeste ondersoekte spesies van seksie 
Montbretia, asook by T. flabellifolia en T. lineata, kom twee tot vyf 
epidermale papille in ’n ry, of soms slegs een, op die epidermisselle voor. 
Soos by verskeie ander genera van die Iridaceae, onder andere Romulea 
(De Vos, 1970), is die papille soliede verdikkings van die sellulosewand 
onder die dun kutikula. `n Uitsondering is 7. lancea waar die papille, wat 
hier slegs aan die een kant van die lamina voorkom, breed is en uit `n 
groepie gekutiniseerde stafies bestaan wat vanaf die kutikula in die sellu- 
loselaag instulp (Fig. 5). 

`n Toets vir tannien met fosfomolibdiersuur (Dugdale, 1971) toon by die 
meeste spesies die aanwesigheid van tannienverbindings in ongeveer 50 per- 
sent of meer van die epidermisselle, uitgesonderd die epidermisgedeeltes 
teenoor die groot are en op die blaarrande. Die groot hoeveelheid tannien 
in die epidermis van T. lineata en T. rubrolucens veroorsaak dat die blare 
van herbariumeksemplare van hierdie spesies bruin of donkerbruin is. Die 
enigste soorte sonder tannien in die epidermis is dié van die seksie Pectina- 
tae, asook T. bakeri. 

Effens ingesinkte huidmondjies, sonder hulpselle, kom op die kostale 
streke van die lamina voor. `n Gewone epidermissel en `n huidmondjie wis- 
sel mekaar taamlik reëlmatig af. (Fig. 6). 

Die blaarrande is van drie tipes: By die meeste spesies is die blaarrand- 
epidermis die versterkingsweefsel, met hoë, baie smal selle en met die antikli- 
nale selwande tot so ’n mate verdik dat die sellumen in sommige gevalle 
byna geöblitereer is (Fig. 7). Die selwande is egter nie verhout nie. By T. 
florentiae, T. watermeyeri, T. karooica, T. bakeri, asook by T. cooperi, T. 
crispa en T. lancea, verskil die blaarrandepidermis nie veel van die gewone 
epidermis nie. In die drie laasgenoemde spesies egter, is elke blaarrand- 
epidermissel uitgestulp en vorm dit `n kort eensellige trichoom (Fig. 10). 
Hierdie is die enigste spesies met trichome. 

Mesofil. Die chlorenchiem onder die twee oppervlaktes is diggepak, son- 
der groot intersellulêre ruimtes, en by die meeste spesies is die selle in die 
breedte van die blaar verleng. Dit beteken dat die lamina laat in sy ontwik- 
keling, nadat seldeling opgehou het, nog breër word deur verbreding van die 
selle. Uitsonderings met palissadechlorenchiem is by spesies vanuit die 
Karoo en Namakwaland gevind, naamlik by 7. kamisbergensis, T. karooica 
en T. florentiae. 


'n Kleurlose waterbergende parenchiem kom voor tussen die twee 

Fic. 5-10. 
Tritonia-spesies, blaaranatomie. i 7 
Fig. 5, T. lancea, epidermis. Fig. 6. T deusta, epidermis en huidmondjies. rie. i 1 
crocata, blaarrand. Fig. 8, T. lineata, dwarssnee deur helfte van die poe ig. 9e 
kamisbergensis, dwarssnee deur die lamina. Fig. 10. T. crispa, blaarran 1 Be 
c. chlorenchiem; de, dikwandige epidermis van die blaarrand; f we = u 
aar naby die blaarrand: k, kutikula: p. papil: ps, pseudo-middelaar; s, sellu A 
van epidermis; w, waterbergende parenchiem: x, xileem. Swart, sklerenchiem. 

pseudomiddelare, onder andere by T. cooperi, T. flabellifolia en T. kamis- 
bergensis. By T. bakeri, wat `n effens verdikte lamina het, strek dié weefsel 
ook na weerskante. 

Groot hoeveelhede ronde of ovale, dunwandige tannienbevattende 
idioblaste kom voor in die kleurlose sentrale parenchiem. By T. kamis- 
bergensis is hierdie idioblaste in die chlorenchiem gekonsentreer. 

Soos tipies vir die Iridaceae, kom lang spiesvormige styloiede van kal- 
sium-oksalaat algemeen voor, in die mesofil versprei en teen die 
sklerenchiemstringe van die are. 

Subepidermale sklerenchiem is afwesig in die blaarrande, behalwe vir 
enkele vesels by T. securigera, en by T. marlothii waar in elke rand ’n volle- 
dige aar (die dorsale en ventrale are respektiewelik) met sy sklerenchiem- 
kappie voorkom. 

Vaatweefsel. Die talryke are, in opponerende pare gerangskik, lê met die 
floëem na buite gekeer en die xileem na binne (Fig. 8). By die drie spesies 
van die seksie Pectinatae egter, is slegs die middelste deel van die lamina 
presies isobilateraal, waar die paar grootste are, asook enkele kleineres, 
teenoor mekaar lê (Fig. 2 d, 3 d, 4 e). In die vier vleuels van T. cooperi en 
die twee blaarhelftes van T. crispa en T. lancea kom die are in ’n enkele ry 
voor, met die flo&em na die kleiner-sellige epidermis gerig en die xileem na 
die kante waarnatoe die blaarrande kan omrol tydens waterskaarste. Dit wil 
sê `n sekondêre dorsiventraliteit is hier aanwesig. 

Groot aarpare is meestal met 'n breë sklerenchiemskede omring, of besit 
sklerenchiemkappies tussen die floëem en epidermis. Kleiner are, sonder 
sklerenchiem, is dikwels diep in the mesofil geleë. Parenchimatiese bundel- 
skedes is nie duidelik te onderskei nie. 

T. lineata en T. rubrolucens besit naby elke blaarrand ’n paar groot late- 
rale are met sklerenchiemskedes (Fig. 8). Hulle is veral in herbariummate- 
riaal duidelik sigbaar en verskaf `n kenmerk om hierdie spesies te onderskei. 
'n Mediaan-ventrale en -dorsale aar soos by ander swaardvormige unifasiale 
blare in the blaarrand aangetref (Kaplan, 1970; Fig. 1) kom nie voor nie, 
behalwe by die Namakwalandse spesies T. kamisbergensis en T. marlothii. 

Die filiforme blaar van 7. kamisbergensis is verder uitsonderlik in die 
besit van groot, massiewe sklerenchiemkappies teenoor die groot are, wat 
die chlorenchiem in aparte stroke skei (Fig. 9). Met uitdroging krimp die 
mesofil sodanig dat die sklerenchiem as uitbultende lengteriwwe in herba- 
riummateriaal te sien is. Weens die terete vorm van die blaar lê die are in `n 
kring gerangskik. 


CROCOSMIA EN CHASMANTHE 


Die ondersoekte spesies van hierdie genera se blare stem ooreen met die 
mediaan-afgeplatte swaardvormige blaar van Tritonia in hul presies isobi- 

laterale lamina met twee rye opponerende are, die afwesigheid van ’n 
mediaan-dorsale en -ventrale aar in die blaarrande, en in die aard van die 
mesofil en die epidermis met sy papille en effens ingesinkte huidmondjies; 
ook in die bou van die blaarrande waar die verdikte epidermis die enigste 
versterkingsweefsel van die rand is. 


IXIA 


Die ondersoekte Jxia-spesies verskil in die aanwesigheid van `n sub- 
epidermale sklerenchiemstring, sonder begeleidende aar, in elke blaarrand. 
Hierdie versterkte rande is uitwendig met die blote oog sigbaar en verskaf ’n 
kenmerk wat bykomend gebruik kan word in die identifikasie van twyfelag- 
tige gevalle. So toon die blaar van /. scillaris, wat voorheen onder Tritonia 
ingedeel is, die blaarrand van `n Ixia; terwyl Tritonia dubia, wat morfolo- 
giese kenmerke van beide genera het, die tipiese Tritonia-blaarrand besit. 


ZYGOTRITONIA 


Die unifasiale blaar van Z. nyassana, die enigste spesie wat van dié genus 
ondersoek is, verskil soveel van die tipiese Tritonia-blaar dat twyfel kan be- 
staan of dit wel in die Tritonia-Crocosmia-Chasmanthe-groep tuishoort. (Die 
spesie is eers as `n Tritonia beskryf, maar is deur Mildbraed (1923) na `n 
aparte genus oorgeplaas.) Slegs herbariummateriaal was beskikbaar vir die 
huidige ondersoek, en nieteenstaande die ouderdom daarvan, was die 
volgende verskille duidelik: die pseudo-middelaar bevat twee pare are, elke 
paar bestaande uit `n groot en `n klein aar; die blaarrande is verdik en besit 
drie groot are elk; in groot dele van die blaar is die twee rye are nie in pare 
nie; die epidermis van die twee kante verskil in selgrootte en dikte van die 
buitewande; op die blaarrande asook op sommige van die groot are kom 
trichome met verbrede basisse voor. `n Verdere studie van vars materiaal is 
nodig. 


BLAARONTWIKKELING 
Die katafils 
Reeds vöör die russeisoen intree, ontstaan by al vier ondersoekte spesies 
'n paar klein katafilprimordia in `n distiege rangskikking weerskante van die 
groeipunt op die jong knol. So `n primordium verbreed deur marginale Proe. 
en omarm die knolgroeipunt geleidelik. Gelyktydig hiermee groei die top 
van die primordium in 'n adaksiale rigting en vorm dit `n klein verdikte 
mussie wat bo-oor die groeipunt welf. Aan die top van die mussie ontwikkel 
’n klein riffie wat `n beperkte groei het van skaars 100 pm. Dit is effens 
gekiel en afgeplat in die mediane vlak van die primordium, en stel die uni- 
fasiale voorloperspits (Troll, 1939) voor. In die basis van die primordium 

Fıc. 11-15. 
Tritonia-spesies, blaarontwikkeling 

Fig. 11, T. laxifolia, tweede katafilprimordium van rustende knop, van buite gesien. 
Fig. 12, T. laxifolia, spruitende knop met verlengende katafils. Fig. 13, T. laxifolia, 
jong loofblaarprimordium van spruitende knop, van buite gesien. Fig. 14, 15, T. 
deusta, dwarssneë deur spruitende knop, met die meeste katafils verwyder, met Fig. 
15 120 um bo Fig. 14. 

a, oorblyfsel van vorige jaar se as; k, prokambiumstring; ka, katafil; la, jong lamina; 
m, knopgroeipunt; n, boonste knoop op die knol; p 1-p 3, loofblaarprimordia; r, 
basale ringwal van katafil; s, blaarskederande; v, unifasiale voorloperspits. Stippeling 

toon meristematiese aktiwiteit. 


vind interkalêre groei plaas waardeur die knolgroeipunt met ’n geslote ring- 
wal omring word en die primordium bo-op die geslote ringwal opgedra 
word. Die primordium toon ’n klein spleet onder die voorloperspits, waar sy 
rande nie vergroei het nie (Fig. 11). 

Ongeveer drie sulke katafils ontwikkel en bedek die groeipunt van die 
knol gedurende die russeisoen, in die vorm van klein mussies 1-1,5 wm 
hoog, die een bo-oor die ander gestrek. 

Aan die begin van die groeiseisoen vind verdere groei van die katafils 
plaas, grootliks deur selverlenging in die basale ringwal (Fig. 12). Die oudste 
katafils verleng nie veel nie omdat hulle reeds gou uit volwasse weefsel be- 
staan wat gelerig word en doodgaan. Elke volgende katafil van die reeks, wat 
nou tot vyf vermeerder het, verleng en bars met sy spits riffie (voor- 
loperspits) deur die blaarskedespleet van die vorige een. Die jongste katafıls 
word verskeie sentimeter lank en groei tot hul punte bo die grond verskyn, 
om sodoende die jong loofblare in hul weg deur die grond te beskerm. 


Die loofblare 

Eers aan die begin van die groeiperiode ontstaan die loofblare. Hul 
ontwikkeling is grootliks soos dié van die katafils, met die verskil dat die plat 
unifasiale riffie aan die top van die primordium vinnig verleng en deur die 

skede-spleet van die hoogste katafil bars om die lang unifasiale lamina te 
vorm, en dat die basale ringwal eers later ontwikkel. Omdat dit as `n 
gekielde riffie ontstaan, is die lamina-primordium van 7. deusta en T. laxifo- 
lia vanaf die begin afgeplat in die mediane vlak (Fig. 15). Dit verbreed, 
veral by T. deusta, eers deur aanhoudende seldeling in sy ad- en abaksiale 
rande, en later deur selekstensie, om die linéer-lansetvormige lamina te 
vorm. Die ad- en abaksiale blaarhelftes word ewe breed. Later is die groei 
(verlenging) van die lamina beperk tot die basis daarvan. 

Die blaarskede-ontwikkeling is ook later basaal; die basale ringwal vorm 
'n geslote blaarskedebasis, en die oorspronklike bifasiale blaarprimordium 
vorm die lang oop gedeelte van die skede. 

By T. crispa begin daar reeds vroeg, wanneer die blaarprimordium nog 
skaars 350 um lank is en die laminaprimordium omtrent 250 wm, `n sterker 
meristematiese aktiwiteit op twee stroke in die regter kant van die abaksiale 
oppervlakte van die laasgenoemde (Fig. 19, 20). Hierdeur ontwikkel twee 
lengteriwwe. Hulle bly `n tydlank meristematies en word al breër, waardeur 
hulle genoodsaak word om op hulself om te krul, weens die klein ruimte wat 
beskikbaar is terwyl die jong lamina nog deur die beskermde katafils omring 
word (Fig. 21). 

Die ab- en adaksiale verbreding van die lamina soos in T. deusta en T. 
laxifolia aangetref, vind hier nie plaas nie. Dit is vervang deur die twee 
lengteriwwe wat tot die twee laminahelftes ontwikkel. 

Dieselfde gebeur met die ontwikkeling van die 7. cooperi-blaar, behalwe 
dat vier riwwe ontstaan, twee regs en twee links van die mediane lyn, om die 
vier vleuels van die volwasse blaar te vorm (Fig. 22, 24). Die twee latero- 
dorsale vleuels begin effens vroeër ontwikkel as die ander twee. 

In dwarssneë lyk dit plek-plek of die ontwikkeling van die vier vleuels 
aanvanklik gepaard gaan met die vorming van `n intersellulêre skeurtjie 
langsaan die sones van sterker meristematiese aktiwiteit (Fig. 22, 23). 

Die blaarontwikkeling van 7. crispa en T. cooperi staaf dus die interpre- 
tasie wat aan die volwasse blare van hierdie spesies gegee is—sien onder 
MORFOLOGIE. 

Die vroeë blaarontwikkeling van 7. deusta en T. laxifolia stem ooreen 
met dié van Iris ochroleuca (Thielke, 1948) en tot `n sekere mate met Acor- 
us calamus (Kaplan, 1970). Die interpretasie wat hierdie twee werkers aan 
die ontwikkeling heg, verskil egter. Thielke interpreteer dit volgens die 
sogenaamde simpodiale teorie waarvolgens die oorwelwing van die 
groeipunt deur `n hiponastiese groei van die apikale meristeem van die 
blaarprimordium plaasvind, en `n sogenaamde sekondêre apikale meristeem 
op die abaksiale rug van die gewelfde primordium die unifasiale lamina 
vorm (Fig. 25 a-d). he 

Hierdie teorie is deur Troll (1955) en Kaplan (1970, 1975) gekritiseer. 

beide voorstanders van die monopodiale teorie. Hulle meen dat die oor- 
welwing van die groeipunt deur `n adaksiale verdikkingsmeristeem of “Run- 
dungsmeristem” (Troll) plaasvind waardeur `n kussinkie oor die groeipunt 
gevorm word, en dat die apikale mediane riffie waaruit die unifasiale lamina 
ontstaan, die werklike primére apikale meristeem van die primordium is 
(Fig. 25 e-h). Die voordeel van hierdie teorie is dat dit die ontwikkeling van 
die unifasiale blaar nader aan dié van die bifasiale blaar bring. 

In die huidige ondersoek kan nie uitsluitsel gegee word tussen die twee 
teorieé nie. Nogtans blyk die volgende: 

By T. laxifolia en T. deusta, en waarskynlik ook ander lede van die genus 
en die subfamilie Ixioideae, word die jong adaksiale blaarhelfte gevorm 
bokant en uit selrye wat direk afkomstig is van die adaksiale verdikkings- 
meristeem (Fig. 16), en nie soos by Acorus calamus nie (Kaplan, 1970, Fig. 
44-47), waar die blaarprimordium bokant die verdikkingsmeristeem baie 
smaller word as by laasgenoemde, en hierdie meristeem skynbaar nie deel 
het aan die vorming van die adaksiale deel van die lamina nie. Dit beteken 
dat volgens die monopodiale teorie die lamina van Tritonia dan nie geheel- 
en-al unifasiaal sou wees nie (omdat die verdikkingsmeristeem as ’n adak- 
siale uitgroeisel beskou kan word). Dit is jammer dat Kaplan in sy uitge- 
breide ondersoek van unifasiale blare van monokotiele (1975) nie ook ’n 
swaardvormige blaar van een van die Ixioideae ondersoek het nie. 

Vir my wil dit voorkom dat die vroeé oorwelwing van die stingel- 
groeipunt deur die groei van die rand reg rondom die blaarprimordium 
plaasvind—vergelyk ook Kaplan, 1970, Fig. 11-15 vir Acorus calamus. Dit 
sou as ’n gekombineerde apikale-en-marginale groei beskou kan word (dit is 
bekend dat apikale en marginale groei by die monokotielblare nie goed van 
mekaar te onderskei is nie). Myns insiens was dit eintlik onnodig om die 
term sekondére meristeem wat Thielke gebruik vir die meristeem wat vir die 
verlenging van die lamina sorg. in te voer, Dit kan as deel van die primêre 
apikale meristeem beskou word, wat slegs effens na die abaksiale kant ver- 
skuif is. Aanvanklik is die twee meristeme baie na aan mekaar. 


Fic. 16-24. 
Tritonia-spesies, loofblaarontwikkeling. 

Fig. 16, T. crispa, byna-mediane lengtesnee deur 'n spruitende knop. Fig. VER 
crispa, reeks dwarssneë van `n spruitende knop; hoogtes bo knopgroeipunt: Fig. 18, 
25 um; Fig. 19, 50 um; Fig. 20. 80 um: Fig. 21. 500 pm. Fig. 22-24. T. SIE 
dwarssneë deur `n spruitende knop: Fig. 22. 20 um bo knopgroeipunt; Ein en 
groting van linker latero-dorsale vleuel van Fig. 22: Fig. 24, 400 um bo knop 
groeipunt. 
d, verdikkingsmeristeem; ka, jongste katafil; 
groeipunt; p 1—p 3, loofblaarprimordia; sp, spleet lang: 
dikkingsmeristeem; vl, vleuel van lamina raakgesny. Stippe 

aktiwiteit. 


k, prokambiumstring; m, knop- 
langs anlage van vleuel; vd, ver- 
ling toon meristematiese 

FIG. 25. 


Interpretasie van die unifasiale blaarontwikkeling: a-d, volgens die simpodiale 

teorie; e-h, volgens die monopodiale teorie. 

m, stingelgroeipunt; pm, apikale meristeem van die blaarprimordium; sm, sekondêre 
apikale meristeem; vm, adaksiale verdikkingsmeristeem. 

